Diari Oficial de la Generalitat Valenciana


Sumari del DOGV 3141, del 12-12-1997 (1997/11983)

RESOLUCIÓ de 22 de setembre de 1997, del director general d'Interior, de la Conselleria de Presidència, mitkançant la qual s'acorda inscriure en el Registre de Fundacions de la Comunitat Valenciana la denominada Fundació Torremayor.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3141

Data del DOGV
:   12-12-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/11733


Data del document
:   22-09-1997

Organisme emissor
:   Conselleria de Presidència

Tipus de document
:   Resolució

4038 RESOLUCIÓ de 22 de setembre de 1997, del director general d'Interior, de la Conselleria de Presidència, mitkançant la qual s'acorda inscriure en el Registre de Fundacions de la Comunitat Valenciana la denominada Fundació Torremayor. [97/Q11923]
  
Vista la sol·licitud de data 28 de març de 1996, amb el número de registre 1.828, efectuada pel senyor David Moliner Villarreal, com a president de la Fundació Torremayor, en la qual es demanava la inscripció d'aquesta Fundació en el Registre de Fundacions de la Comunitat Valenciana, en base als següents:
  
Fets
  
Primer
  
Que mitjançant l'escriptura de data 20 de febrer de 1996, i amb número de protocol 571, atorgada davant el notari del Col·legi de València, el senyor Joaquín Sapena Davo, compareix el senyor José-Manuel Cervera González, en representació de la mercantil Fomento de Centros de Enseñanza, SA, i manifesta en aquest acte la voluntat de constituir la denominada Fundació Torremayor.
  
A aquest acte van comparéixer, així mateix, el senyor Rigoberto Castera Melchor, el senyor Salvador Gimeno Arrando i el senyor David Moliner Villareal, a l'efecte de la seua acceptació de càrrec de patrons de l'esmentada fundació.
  
Detectats pel Protectorat de Fundacions certs errors en la redacció estatutària, i notificades deficiències en la documentació que s'ha presentat, va ser esmenat tot això mitjançant l'aportació dels documents requerits i mitjançant l'escriptura d'ampliació del capital dotacional inicial i esmena, atorgada pel senyor David Moliner Villarreal, en representació de la Fundació, davant el notari del Col·legi de València, amb residència a Castelló de la Plana, el senyor Francisco Roca Falcó, en data 12 de maig de 1997 i número 1.186 de protocol.
  
Segon
  
Segons l'article 4 dels estatuts, l'objecte de la Fundació és la promoció i l'ajuda d'activitats educatives, culturals, esportives i d'assistència social en totes les dimensions i la satisfacció gratuïta de les necessitats intel·lectuals de les persones a través dels mitjans que es consideren més adequats i convenients per a aquestes finalitats i, en particular, a través de centres educatius amb la missió d'ajudar les famílies mitjançant una educació integral de qualitat. Totes aquestes finalitats és concreten en allò que hi ha exposat en l'article 5 estatutari.
  
Aquestes activitats s'adreçaran preferentment a la província de Castelló i a estudiants, professors i familiars, residents en aquesta província o que hagen cursat o cursen els seus estudis o activitats en ella.
  
Segons l'article 6 dels estatuts, la Fundació deixa al judici exclusiu del Patronat l'atorgament dels beneficis i, dins de la normativa legal, la seua determinació s'efectuarà amb criteris d'imparcialitat i de no discriminació.
  
Tercer
  
La dotació inicial de la Fundació, segons consta en l'escriptura d'esmena de data 12 de maig de 1997, és de cinc milions cinc-centes mil pessetes (5.500.000 PTA), aportats de la següent manera:
  
- Per l'entitat fundadora, la mercantil Fomento de Centros de Enseñanza, SA, s'aporten mil accions de la mercantil Federación de Entitadades Inmobiliarias, SA, de mil pessetes de valor nominal cada una, en total un milió de pessetes (1.000.000 PTA), acreditat el seu dipòsit a nom de la Fundació per un certificat de l'entitat bancària Bancaixa, que s'incorpora a l'expedient.
  
- La resta del capital, quatre milions cinc-centes mil pessetes, (4.500.000 PTA) s'aporta en efectiu metàl·lic de la següent manera:
  
· El senyor Rigoberto Castera Melchor, aporta un milió dues-cents cinquanta mil pessetes (1.250.000 PTA).
  
· El senyor David Moliner Villarreal, aporta dues-centes cinquanta mil pessetes (250.000 PTA).
  
· La senyora María-José Soriano Manzanet; la senyora María-Luisa Gorriz Ruiz; el senyor Salvador Gimeno Arrando; el senyor Juan-José Figueres Gorriz; el senyor Silvestre Segarra Segarra i la senyora Sonia Soriano Manzanet, aporten tot ells cinc-centes mil pessetes (500.000 PTA) cadascun.
  
La realitat d'aquestes aportacions dineràries es va acreditar mitjançant tres certificats de l'entitat mercantil Bancaixa, incorporats a l'esmentada escriptura d'esmena.
  
Quart
  
D'acord amb allò que s'ha establit en l'atorgament tercer de l'acta fundacional i el capítol III dels estatuts, el Patronat és l'òrgan de govern, administració i representació de la Fundació. El Patronat es compon d'un mínim de tres persones, físiques o jurídiques i un màxim de 15. El primer Patronat és nomenat pels fundadors en l'escriptura fundacional, per temps indefinit, i s'eligirà d'entre ells un president, un vicepresident i un secretari.
  
El Patronat inicial el formen les següents persones:
  
President: David Moliner Villarreal.
  
Vicepresident: José-María Ferre Tejera.
  
Secretari: Rigoberto Castera Melchor.
  
Vocals: Miguel-Ángel Sancho Gargallo, Juan-José Javaloyes Soto, María-Luisa Gorriz Ruiz i Salvador Gimeno Arrando.
  
L'acceptació del càrrec de patró del senyor José-María Ferre Tejera, queda pendent d'inscripció en el Registre de Fundacions, mentre no s'aporte un certificat o l'acta de la reunió del Patronat en què va anar designat i còpia autoritzada o testimoni notarial de l'acceptació d'aquest.
  
La resta de l'articulat estatutari regula totes les qüestions previstes legalment en matèria de fundacions.
  
Fonaments jurídics
  
Primer
  
La Constitució recull en el títol I, capítol II, secció II, article 34, el dret de fundació per a finalitats d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que són fundacions les organitzacions constituïdes sense finalitats lucratives que, per voluntat dels seus creadors, tenen afectat de manera duradora el seu patrimoni a la realització de finalitats d'interés general, circumstàncies que concorren en aquest cas.
  
Tercer
  
Examinats els fins de la Fundació i la dotació, com també les aportacions efectivament realitzades, aquells es consideren d'interés general, i aquestes inicialment suficients per a la inscripció, de conformitat amb allò establit en l'article 11.b) del Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 36 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General.
  
Quart
  
La carta fundacional i els estatuts continguts en les escriptura pública de 20 de febrer de 1996 i de 12 de maig de 1997, compleixen els requisits bàsics dels articles 8 i 9 de la vigent Llei 30/1994, de 24 de novembre, per la qual cosa la Fundació pot ser reconeguda, tenint en compte el fi que persegueix segons els articles 4 i 5 dels seus estatuts.
  
Cinqué
  
L'expedient ha estat tramitat per la Direcció General d'Interior de la Conselleria de Presidència, a través del Servei d'Entitats Jurídiques, en virtut de les atribucions que té conferides pels decrets 4/1997 i 30/1997, de 26 de febrer, sobre l'assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, tot això, en relació amb el Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per Ordre de 25 de novembre de 1996, en allò que es refereix a l'estructura administrativa a nivell de servei.
  
Vistos la Constitució, la Llei 30/1994, de 24 de novembre, el Reial Decret 316/1996, de 23 de febrer, pel que s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la que s'estableix la data d'inici d'activitats del Registre i Protectorat únics de la Comunitat Valenciana, i altra normativa de pertinent aplicació, resolc:
  
Primer
  
Inscriure com a fundació la denominada Fundació Torremayor en el Registre de Fundacions de la Comunitat Valenciana, amb el número 46(C) i classificar-la com a docent. El seu domicili radicarà a Betxí (Castelló), a la partida Dualde, s/n.
  
Segon
  
Aprovar els estatuts pels quals ha de regir-se la fundació, elevats a escriptura pública davant el notari del Col·legi de València, el senyor Joaquín Sapena Davo, en data 20 de febrer 1996 i número 571 de protocol, esmenats per una altra escriptura autoritzada pel notari del Col·legi de València, amb residència a Castelló de la Plana, el senyor Francisco Roca Falcó, en data 12 de maig de 1997, i amb el número 1.186 de protocol.
  
Tercer
  
Aprovar el nomenament del primer patronat, segons figura en l'antecedent quart de aquesta resolució, amb l'excepció expressada en aquesta, relativa a la inscripció del senyor José-María Ferre Tejera, com a patró de la Fundació.
  
Notifiqueu aquesta resolució, i advertiu que contra aquesta, que no esgota la via administrativa, podrà presentar-s'hi recurs ordinari davant aquest mateix òrgan o davant el conseller de Presidència en el termini d'un mes, comptador des de la data de la notificació, de conformitat amb allò que disposa el Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, en relació amb l'article 114 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 22 de setembre de 1997.- El director general d'Interior: José López Garrido.